കരുതല് സ്വര്ണശേഖരം വര്ധിപ്പിച്ച് ആര്ബിഐ ന്യൂഡല്ഹി: വിദേശ നാണ്യശേഖരം വര്ധിപ്പിച്ചതോടൊപ്പം വന്തോതില് സ്വര്ണവും ഈയിടെ ആര്ബിഐ വാങ്ങി. 2021 കലണ്ടര് വര്ഷത്തെ ആദ്യ പകുതിയില് 29 ടണ് സ്വര്ണമാണ് നിക്ഷേപത്തോടൊപ്പം ചേര്ത്തത്. ഇതോടെ റിസര്വ് ബാങ്കിന്റെ സ്വര്ണശേഖരം ഇതാദ്യമായി 700 ടണ്ണിലധികമായി. കൃത്യമായി പറഞ്ഞാല് ജൂണ് 30ലെ കണക്കുപ്രകാരം 705.6 ടണ്ണാണ് മൊത്തമുള്ളത്. 2018ന്റെ തുടക്കത്തില് 558.1 ടണ്ണായിരുന്നു സ്വര്ണ ശേഖരം. വേള്ഡ് ഗോള്ഡ് കൗണ്സിന്റെ കണക്കുപ്രകാരം 2021 ജൂണില് രാജ്യങ്ങളിലെ കേന്ദ്ര ബാങ്കുകള് 32 ടണ് സ്വര്ണമാണ് വാങ്ങിയത്. ഇതില് 30ശതമാനവും ഇന്ത്യയുടെ വിഹിതമാണ്. 2009 നവംബറിനു ശേഷം ഏറെക്കാലം കഴിഞ്ഞ് 2018 മാര്ച്ചിലാണ് ആര്ബിഐ സ്വര്ണം വാങ്ങിയത്. 2.2 ടണ്. രാജ്യത്തെ കരുതല് ആസ്തി ശേഖരത്തിലെ വൈവിധ്യവത്കരണത്തിന്റെ ഭാഗമായാണ് സ്വര്ണത്തില് നിക്ഷേപം കൂട്ടിയത്. മറ്റ് കേന്ദ്ര ബാങ്കുകളിലേതുപോലെ ഇന്ത്യയിലെ കരുതല് ശേഖരത്തില് ഡോളറിനു തന്നെയാണ് പ്രഥമസ്ഥാനം. രണ്ടു വര്ഷത്തിനിടെ സ്വര്ണത്തിന്റെ വിഹിതം 5 ശതമാനത്തില്നിന്ന് 6.5ശതമാനമായി കൂട്ടിയിട്ടുണ്ട്.